R E L A C I O N
PËR

PROJEKTLIGJIN “PËR RATIFIKIMIN E MARRËVESHJES, NDËRMJET KËSHILLIT TË MINISTRAVE TË REPUBLIKËS                             SË SHQIPËRISË DHE QEVERISË SË REPUBLIKËS SË ITALISË,                    PËR PROGRAMIN “ZHVILLIMI I QËNDRUESHËM I SEKTORIT                     TË ULLISHTARISË SHQIPTARE (ZHQSU)”
Protokolli dypalësh i bashkëpunimit për zhvillim 2010 - 2012, ndërmjet Këshillit të Ministrave të Republikës së Shqipërisë dhe qeverisë së Republikës së Italisë, bërë në prill 2010, parashikon financimin me një kredi ndihme                  prej 10 milionë eurosh për realizimin e projektit të modernizimit të sektorit të bujqësisë, ku përfshhen tri programe:

a. Krijimi i një skeme  sigurimi  në favor të ndërmarrjeve të vogla dhe të mesme bujqësore (SME);

b. Mbështetja për krijimin e Agjencisë së pagesave, AZHBR;

c. Fuqizimi i ullishtarisë.

Programi “Zhvillimi i qëndrueshem i sektorit të ullishtarisë shqiptare (ZHQSU)” është miratuar, në parim, me vendim të Këshillit të Ministrave.

Qëllimi i programit është përmirësimi i sigurisë ushqimore kombëtare, i kushteve social - ekonomike të familjeve rurale shqiptare dhe zhvillimi i qëndrueshëm i bujqësisë shqiptare, duke pasur si objektiv të veçantë përmirësimin e sektorit të ullishtarisë e prodhimit të vajit.

Programi do të mbështetë harmonizimin e legjislacionit shqiptar të kultivimit të ullirit dhe prodhimit të vajit me standardet legjislative të BE-së. Zbatimi i tij do të sigurojë rritjen e sasisë së rrënjëve të ullirit  me kapacitet të lartë prodhues, të certifikuara, si dhe do të përmirësojë zbatimin e praktikave më të mira bujqësore në menaxhimin e ullishtave e të qendrave të prodhimit të vajit cilësor, në përputhje me normat dhe standardet e BE-së dhe Këshillit Ndërkombëtar të Vajit (COI).

Gjithashtu, në program parashikohet një mbështetje dhe promovim në tregjet kombëtare dhe  ndërkombëtare të vajit të ullirit shqiptar, si dhe asistencë teknike e trajnim i specialistëve shqiptarë.

Për realizimin e programit qeveria italiane ka miratuar dhënien e një kredie ndihme prej 3 milionë eurosh. Kushtet financiare të kredisë së ndihmës parashikojnë një kohëzgjatje 26 vjet, nga të cilat 16 vjet periudhë pa pagesë principali, përqindje e  interesit 0,0 %, me elementin grant të                               barabartë me 60 %. 
Për zbatimin e programit, pranë Ministrisë së Bujqësisë, Zhvillimit Rural dhe Administrimit të Ujërave do të ngrihet Njësia e Menaxhimit të Projektit, e cila do të kujdeset për bashkërendimin e funksioneve me karakter teknik dhe menaxhues për  realizimin e programit.                    


    
Autoriteti kompetent për zbatimin e kësaj marrëveshjeje është Ministria e Bujqësisë, Zhvillimit Rural dhe Administrimit të Ujërave.
Në zbatim të nenit 121 të Kushtetutës, ky projektligj i paraqitet Kuvendit për ratifikim.

